Lerina Erasmus: 1946–2018 | LitNet
Lerina Erasmus: 1946–2018
Mysi Louw In memoriam 2018-08-24
Foto van Lerina Erasmus: Robert Hamblin
Lerina Erasmus is 20 Augustus 1946 in Namibië gebore en sterf 20 Augustus 2018 in Johannesburg op die ouderdom van 72 jaar. Sy was bekend as aktrise en skrywer. Eers net as skrywer van radioverhale en boeke, maar toe sy die geleentheid kry om haar bekende radiodrama, Die Mannheimsage, in ’n televisiedraaiboek te verwerk, sien sy onmiddellik kans daarvoor. Hierdie sou een van die hoogtepunte van Afrikaanse drama in die tagtigs word. Dit was geskryf en vervaardig as deel van die viering van die eeufeesjaar van Johannesburg (1986).
Lerina het as enigste kind baie aandag van haar ouers gekry en veral haar ma het stories uitgedink om haar verbeelding te prikkel. By gebrek aan ’n boetie of sussie maak sy van kleins af ’n fantasiewêreld op en vermaak haarself met "dramas" wat sy uitdink.
Sy woon verskeie skole in Suid-Afrika by, maar keer terug na Namibië om haar hoërskoolloopbaan in Windhoek te voltooi.
Na matriek studeer sy Drama aan die Universiteit van Pretoria. Haar tydgenote was onder andere Katinka Heyns, Sandra Prinsloo, Neels Coetzee en George Ballot. Sy verower die Ludwig Binge-toekenning. Sy raak as aktrise bekend by die streekskrade waar sy onder andere in Elektra en Medea speel.
Met die koms van televisie speel sy in die komediereekse Dokter-Dokter en Drama-Drama. Sy speel ook in flieks soos Dit was aand en dit was môre van Franz Marx. Met haar wulpse lyfie, rooi hare en groot blou oë laat sy die kykers in Orkney snork nie as Rusty lê van die lag.
Na die geboorte van haar seun, Stefan, begin sy radiodramas skryf wat baie gewild by die publiek raak. Sy skryf ’n lang reeks radioverhale, Die Mannheimsage. Hierdie word haar eerste televisiereeks. Die Mannheimsage het baie kleurvolle karakters gehad en die navorsing was tot in die fynste detail gedoen. Net iemand soos Lerina kon sulke flambojante karakters skep soos Kit Molloy, Deborah von Albein en Ma Fytjie. Haar karakters was soos sy: intens en vrolik en vurig en lewensgetrou.
Lerina se afsterwe laat ’n groot leemte wat nie maklik gevul sal kan word nie.